Maailmanpankki laittoi maat järjestykseen sillä perusteella, miten helppoa niissä on pyörittää liiketoimintaa.

Suunnilleen Suomen verran asukkaita omaava Singapore on yhdeksättä kertaa peräkkäin maailman suotuisin maa liiketoiminnan pyörittämiselle. COLOURBOX

Vuotuisen Doing Business -raportin mukaan Singapore on maailman paras paikka tehdä bisnestä. Suomi sijoittui yhdeksänneksi. Kymmenen kärki koostuu pitkälti Pohjoismaista ja englanninkielisistä länsimaista.

Paljon investointeja puoleensa vetävät kehittyvät talousjätit keikkuvat häntäpään puolella. Kiina sijoittui 90:nneksi, Brasilia oli sijalla 120 ja Intia 142. Listauksessa oli mukana 189 maata.

Listauksessa tarkasteltiin juuri yritysten toimintaympäristöä. Siihen sisältyivät muun muassa yrityksen perustaminen, omistuksen siirtäminen, konkurssien ratkaiseminen, tavaran vienti ja tuonti sekä sähkönsaannin helppous.

Erot 30 kärkimaan joukossa olivat kohtalaisen pieniä, mutta huipun ja huonoimman välillä on valtava ero. Singaporessa kestää 2,5 päivää perustaa yritys ja neljä päivää plus 440 dollaria saada kontti liikkeelle satamasta. Häntäpään Eritreassa yrityksen perustaminen vaatii 84 päivää ja kontin liikkeelle saaminen vie 59 päivää sekä 2 000 dollaria.

Maailmanpankin johtava ekonomisti Kaushik Basu huomauttaa, että huomattavassa osassa kärkimaita hallituksilla on huomattava rooli taloudessa.

– Parhaiten pärjäävät talousalueet eivät täten ole niitä, joissa ei ole minkäänlaista sääntelyä vaan niitä, joissa hallitukset ovat onnistuneet luomaan säännöt, jotka helpottavat markkinoiden toimintaa, mutta eivät tarpeettomasti haittaa yksityisen sektorin kehittymistä, Basu sanoo.

10 parasta

1. Singapore

2. Uusi-Seelanti

3. Hongkong

4. Tanska

5. Etelä-Korea

6. Norja

7. Yhdysvallat

8. Britannia

9. Suomi

10. Australia

10 huonointa

189. Eritrea

188. Libya

187. Keski-Afrikan tasavalta

186. Etelä-Sudan

185. Tshad

184. Kongon demokraattinen tasavalta

183. Afganistan

182. Venezuela

181. Angola

180. Haiti